Á stjórnarfundi hjá evrópsku læknasamtökunum í nóvember sl. var fjallað um endurskoðun á vinnutímatilskipun í Evrópu en eins og læknar vita snertir hún okkur verulega . Læknar hafa reynt að hafa áhrif á gang mála og unglæknar látið sérstaklega í sér heyra . Evrópusamtök lækna mörkuðu ákveðna stefnu í marz 2004 en málinu er greinilega ekki lokið . Brezkir læknar eru til dæmis ekki alls kostar sáttir , a.m.k. hafa sérfræðingar á sjúkrahúsum lýst sig andvíga undanþáguklausu þeirri sem kölluð er " opt out " . Sama sinnis virðast þýzkir spítalalæknar og munu almennir sérfræðingar á sjúkrahúsum í Þýzkalandi vera um 60% læknahópsins þar . Undanþáguákvæðið " opt out " á við um hvíldartíma meðan á vakt stendur , það er að segja hve langur tími vaktar teljist vera raunveruleg vakt og hve langur hvíld . Eldri læknar / yfirlæknar munu vera undanþegnir hvort sem er þar sem þeir ráða sínum tíma meira eða taka ekki vaktir . Sett var fram sú spurning hvort þeir sem skrifuðu tilskipunina viti yfirleitt nokkuð hvað þeir voru að gera ? Hvort 5 mín. hvíld milli sjúklinga meðan læknir er á vakt eigi að draga frá vinnutímanum ? Eða þá ef hann skyldi hafa hlé í hálftíma ? Þá komu fram þau sjónarmið á fundinum að 8 tíma svefn á spítala væri alls ekki það sama og að sofa heima . Þegar vitnað er til annarra stétta sem taka vaktir , svo sem slökkviliðsmanna og hjúkrunarstétta , þá gildir annað um það fólk því læknar eru oftast með dagvinnutíma plús vaktir en hinir með vinnutíma á vöktum . Sjá CPME Info 2004 / 179 : 5 . Reynt hefur verið að setja inn í tilskipunina að 72 tímar megi líða þar til læknir fær hvíld eftir vakt . Spítalinn eigi að geta seinkað vaktafríi um þrjá sólarhringa ef þannig stendur á . Þessu er harðlega mótmælt og menn telja eðlilegt og nauðsynlegt að fá hvíldartíma strax eftir að vakt lýkur . Menn voru nokkuð tvístígandi í því hver niðurstaðan ætti að vera . Stefna CPME er skýr , en í henni kemur samt ekki allt fram , m.a. ekki þetta með 72 tímana . Í sumum löndum eða á sumum stöðum hefur verið samið milli lækna og yfirvalda um undanþáguklausuna " opt out " . Sé svo þá eru þessir þrír dagar ekkert vandamál og ekki þörf á tilskipun frá Evrópu um þá . Á móti kemur að sameiginleg Evrópustefna gæti þýtt betri stöðu til að semja um hlutina heima fyrir . Niðurstaða á stjórnarfundi CPME var eftirfarandi : CPME stefnan skal standa en við þarf að bæta klausu um 72 tímana . Tillagan sem samþykkt var hljóðar svo : Hvað læknastéttina varðar þarf að vera hægt að taka vaktafrí strax að vakt lokinni , nema aðilar hafi sameiginlega komizt að öðru samkomulagi ( e. As far as the medical profession is concerned , compensatory rest needs to be taken immediately after the work period unless otherwise decided by collective agreement ) .